Nin par ordin.
Za in plaçâl Vincjesîs Lui, sa tu ti fermis par fa passâ une vecjute cul cjan, o un un cjan cu la so vecjute, su las strissis pedonâi, tu cjatis chel piarçul cal cîr di sorpassâti, a diestre o a çampe. Naturalmentri al scugne fermâsi ancje lui, riscjant di cjapâ sot ducj, e intant che tu tu partissis pa la tò corsie, tu viodis il piarçul ca si sorbìs il rugnâ dal cjan e il berghelâ da la vecje.
Un a zero!
Podopo, intant che tu ti butis su la corsie dal piarçul, a pueste par fai rabie, tu comencis a ralentâ, e il pjarçul al rive di corse a pontâti i faros tal cûl, cu la muse di un ca l’à pene pestât une miarde di cjaval! Di solit nol pò sorpassâti a diestre par ce che al è simpri un autobus o une curiere, cussì a si intache daûr come sa al ves voe di gjavâti il pantan dal parafango. I plui stupits ancje ti fanàlin.
Alore ce fasio…
No mi scompon e voi indenant a lâ planc, ai me setante otante alore, e za che soi i buti fûr ancje il braç poiât su barcon, a cost di cjapa la polmonite… cussì, tant par fa fente di là cun dute calme. Al rive il prin semaforo e magari tu viodis che il coion di turno al rive adore a passâ l’autobus e a butâsi a diestre par cirî di passâti denant.
Alore chi al rive il biel.
Pene ca lu viôt butâsi su che altre corsie, come sa mi fos visât juste in chel moment di vê lassât une pignate sul fûc, o tachi a scliçâ il pît e a cori, ch’el tant chel covente par no falu passâ. E intant lu cjali tal spielut, ch’al bale il valzer di une corsie a che altre, cuasi convint ch’al sta blestemant e che za a cheste ore a l’à maledît me e ducj chei ch’a cognòs!
Sul secont semaforo, cuant che si è rindût cont che la me corsie a va in ogni câs plui svelte, di solit si rint a stami tacât, cu la muse di un ch’a i son coladis las clâfs di cjase in t’une miarde di cjaval.
E alore jo ài il colp di gjeni: a buti la frece a çampe, come ca vès di zirâ di che bande. Lu viôt ch’al spalanche i voi di gnervôs, come ch’a i ves pene tirât fûr il rigôr decisîf, in t’une finâl dai mondiâi, al novantesim. Alore cel fasie… zac! Si bute di gnûf su che altre corsie, fasìnsi pivetâ di ducj e rivant a pêl a no fa une flancade a cualchidun. Ma jo, ch’a soi bastart, o ài di lâ dret, o gjavi la frece e lu lâsi tal mieç di chei ca van a doi a l’ore.
Ormai sin a la fin dal viâl. Mi soi cuasi stufât di cjalâ tal spielut. Lu viôt ch’al rinven come un curidôr ch’al cîr di cjapâ une fughe. Sa va ben, cu la me calme e une ande a scats, a lu ten daûr fin a Sante Catarine. Jo a gjolt e lui che s’al podès copâmi lu fasarès.
Cuant che al rive adore, al semaforo, a sorpassâmi e si volte par gjoldi un pôc ancje lui, jo, di solit, o âi za zirât par Basandiele…
E viva li mamis ch’a fasin i gnocs!
quy_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn